SKRIFTLIG FORESPØRGSEL E-3043/01

af Elmar Brok (PPE-DE) til Kommissionen

(5. november 2001)

Om: Geoinformationers betydning for den økonomiske udvikling

1. Hvordan vurderer Kommissionen geoinformationers betydning for den økonomiske udvikling?

2. Hvorledes fremmer Kommissionen geoinformation, navnlig indsamling og anvendelse af data?

3. Er Kommissionen ikke enig i, at geoinformation ikke er et nationalt anliggende, men har betydning for hele Europa?

Svar afgivet på Kommissionens vegne af Erkki Liikanen

(7. januar 2002)

1. Geo-information (GI) er et område med betydelig økonomisk potentiel. Markedet for GI-relaterede produkter og tjenester er allerede veludviklet, og GIs betydning vil kun blive større med overgangen til mobile kommunikationer. Det er f.eks. en væsentlig faktor for stedsbestemte tjenester, der måtte blive et af nøgleelementerne i det mobile Internet. Tilgængeligheden af geo-information af høj kvalitet har ligeledes virkninger for andre sektorer, såsom transport og landbrug.

GI spiller desuden en stadig større rolle i udformning, gennemførelse, overvågning og vurdering af Fællesskabets politikker, som f.eks. inden for katastrofeplanlægning og på miljøområdet. Faktisk kan tilgængelig geo-information anses som en forudsætning for bæredygtig udvikling.

2. Kommissionen tilskynder til udbygning af strukturerne til oprettelse og anvendelse af geografisk information og anvendelser baseret på GI på forskellige led. I samarbejde med medlemsstaterne er Kommissionen ved at udvikle ideen med en europæisk GI-base (ESDI), der i sidste instans skal føre til en tværeuropæisk interoperativ digital kortdækning.

GI er desuden en af de sektorer, som omfattes af Kommissionens generelle politik for udnyttelse af den offentlige sektors information. Kommissionen vedtog den 23. oktober 2001 en meddelelse om udnyttelse af offentlig information(1), der anføre generelle retningslinjer for området.

Finansieringsinstrumenter for projekter om geografisk information er tilgængelige i forskellige fællesskabsprogrammer som det 5. rammeprogram for forskning og teknologisk udvikling (F & U) og det markedsorienterede eContent-program. Kommissionen finansierer i øjeblikket forskningsprojekter på geo-informationsområdet for over 20 mio. EUR.

I de forskellige fællesskabspolitikker, og navnlig i Fællesskabets miljøpolitik, spiller geografisk information en stadig større rolle for udformning, gennemførelse, overvågning og vurdering af nye politiske instrumenter(2). Det er set på denne baggrund, at ideen om en europæisk GI-base er meget vigtig for at undgå overlapning og uoverensstemmende lag af geografisk information.

3. Geo-information er vigtig for alle ansvarsniveauer: lokalt, regionalt, nationalt og europæisk. Eftersom GI-relaterede spørgsmål ofte har et betydeligt europæisk og tværnationalt aspekt, skal Den Europæiske Union spille en fremtrædende rolle. De ovenfor nævnte tiltag viser, hvordan Kommissionen allerede er bidragsyder på GI-området, hvor der klart er en merværdi at hente på europæisk plan. I nogle tilfælde går samarbejdet inden for Geo-information ud over Europas grænser. Kommissionen bidrager i øjeblikket til det verdensomspændende GSDI-initiativ (Global Spatial Data Infrastructure).

(1) KOM(2001) 607 endelig udg.

(2) Jf. f.eks. Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000. Forslag til Europa-Parlamentets og Rådets direktiv om vurdering og styring af ekstern støj EFT C 337 E af 28.11.2000.